થોડા મહિના પહેલાં કેરળની પ્રિયા પ્રકાશ નામની અભિનેત્રીનો આંખ મારતો વિડયો સોશ્યલ મિડીયામાં એવો વાયરલ થયો હતો કે, પ્રિયા પ્રકાશ રાતોરાત ફેમસ બની ગઈ હતી. આવું જ કંઈક સુરતની પ્રિયા સાથે પણ થયું છે. અલબત્ત, આ પ્રિયા પ્રકાશ નહીં પણ પ્રિયા ગોલાણી છે. પ્રિયા અને તેના પતિ વિજય ગોલાણીએ શહેરમાં હાલમાં જ ખુલ્લા મૂકાયેલા કેબલ સ્ટેઈડ બ્રિજ ઉપર જયાપ્રદાના ગીત ઉપર એક નાનકડો વિડીયો મોબાઈલ એપ ઉપર તૈયાર કર્યો હતો. તેને ફેસબુક ઉપર અપલોડ કર્યો હતો. ત્રણ જ દિવસમાં દસ લાખ લોકોએ તેને જોયો હતો.